### Resumé

Teknisk Udvalg skal på dagens udvalgsmøde godkende Trafiksikkerhedsplan 2025-2030. Trafiksikkerhedsplanen danner rammen for handlingsplanerne frem til 2030. Til trafiksikkerhedsplanen hører en handlingsplan, som revideres hvert år. På baggrund af Handlingsplan 2026 søges der om anlægsbevillinger på i alt 16,970 mio. kr. i udgift og 1,316 mio. kr. i indtægt til gennemførelse af 35 tiltag i 2026 og 2027.

Pulje til cykelstier og sikre skoleveje ophører i budget 2026. For at der via Trafiksikkerhedsplanen fremover kan laves cykelstier og sikre skoleveje skal der findes nyt budget.
Dette er medtaget som en budgetudfordring ved budgetlægningen 2026-2029.

### Sagsfremstilling

Trafiksikkerhedsplanen er grundlaget for trafiksikkerhedsarbejdet i kommunen. Med en trafiksikkerhedsplan kan der ydes en systematisk og sammenhængende indsats på trafiksikkerhedsområdet, mod de mål og visioner, der er opsat for trafiksikkerheden såvel landsdækkende som lokalt.

For at sikre en realisering af trafiksikkerhedsplanen 2025-2030, er der udarbejdet en tilhørende Handlingsplan 2026. I handlingsplanen er der et forslag til prioritering af projekterne og indsatserne på trafiksikkerhedsområdet. En gang om året bliver handlingsplanen revideret, hvor blandt andet en opdateret vejledende prioritering af projekterne fremgår.

Prioriteringsmodellen tager udgangspunkt i trafiktal, ulykkesstatistik, vejtekniske forhold, løsningsforslagets effekt med videre på den konkrete lokalitet. Modellen giver de enkelte projekter point og prioriterer de projekter højest, der har det største potentiale for forbedring af trafiksikkerheden og trygheden i trafikken i forhold til økonomi og effekt. På den måde målrettes indsatserne, hvor behovet er størst.

På mødet i Teknisk Udvalg fremlægger forvaltningen opdaterede prioriteringslister efter budgetforhandlingerne.

### Økonomi

Nedenstående bevillingsskema er under forudsætning af, budget til rådighed ikke er brugt til finansiering af andre projekter. I så fald skal bevillingsskema tilrettes.

![](data:image/jpeg;base64...)
 Figur 2. Nye anlægsbevillinger

![](data:image/jpeg;base64...)
 Figur 3. Ændringer af eksisterende anlægsbevillinger

![](data:image/jpeg;base64...)
 Figur 4. Tillægsbevilling til rådighedsbeløb

**Opsummering af de bevillingsmæssige konsekvenser**Sagen medfører, at der gives anlægsbevilling og afsættes rådighedsbeløb til Mindre Anlæg, Skoleveje og Cykelstier 2026/2027 på 16,970 mio. kr. i udgift og 1,316 mio. kr. i indtægt.

Udgiften finansieres af et restbudget på 2,480 mio. kr. vedr. Skoleveje 2024/2025,  Skoleveje 2025/2026 samt Mindre Anlæg 2025-26 (anlægsbevilling reduceres tilsvarende), samt de til formålet afsatte rådighedsbeløb i 2026 og 2027 på puljerne Mindre Anlæg og Cykelstier og sikre skoleveje. Indtægten er tilsagn om tilskud fra vejdirektoratet vedr. cykelstiprojekt [adresse].
Forskydning mellem årene sker via kassen.

**Afledt drift**
Der er afledt drift på 175.000 kr. fra 2027 og frem vedr. gadelys, vinterbekæmpelse, fejning, pleje af grønt m.m. Dette indgår i den samlede politiske prioritering af udvalgenes driftsudfordringer vedr. budgetlægningen 2027-2030 - spor 2.

**Høring**
Centralt Budget har ingen bemærkninger af bevillingsmæssig karakter.

### Klima og resiliensvurdering

Trafiksikkerhedsplanen er med til at definere hvordan vi sikrer trafiksikkerhed generelt, samt hvordan vi med trafiksikkerhed kan skabe mere tryghed i trafikken for alle. En væsentlig del er at gøre forholdene bedre for cyklister og gående og fremme af disse transportformer til gavn for den enkelte borger og den grønne mobilitet.

### Sagens videre forløb

Sagen skal behandles af Økonomiudvalget og Byrådet.

### Indstilling Teknik- og Miljødirektøren indstiller

**at** de bevillingsmæssige konsekvenser godkendes, jf. bevillingsskema under afsnittet Økonomi.

### Beslutning

Godkendt, under forudsætning af at budgetforliget vedr. de relevante puljer vedtages ved 2. behandlingen af budgetforliget.